Meeste SA’ners sal Covid-19 opdoen – MkhizeDr. Zweli Mkhize het Donderdagaand oor die koronavirus in Suid-Afrika gepraat. (Foto: Twitter) Dr. Zweli Mkhize, minister van gesondheid, het gesê hy verwag dat die aantal bevestigde gevalle van die nuwe koronavirus bekend as Covid-19 teen Vrydag op meer as 200 sal staan. Teen Donderdag omstreeks 20:00 is 150 bevestigde gevalle reeds in Suid-Afrika aangemeld. Volgens Mkhize is die departement verbaas oor hoe vinnig die virus versprei, aangesien die eerste geval slegs twee weke gelede in Suid-Afrika aangemeld is. Die minister het Donderdagaand gesê tussen 60% tot 70% van Suid-Afrikaners sal moontlik positief vir die virus toets. Hy het egter Suid-Afrikaners gerusgestel dat nie almal wat positief vir Covid-19 toets, wel siek sal word nie. Mkhize het gesê die departement het nog toetstoestelle nodig. Volgens Mkhize wil die departement poog om daagliks ’n paar duisend mense vir die virus te toets. Mkhize het dit duidelik gestel dat geen entstof vir Covid-19 in dié stadium beskikbaar is nie. Volgens die minister is daar tans verskeie proewe aan die gang hoewel ’n entstof moontlik eers in die volgende 18 maande beskikbaar sal wees. Suid-Afrikaanse wetenskaplikes is deel van ’n span wat aan ’n entstof werk. Bykomende bronne: eNCA Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.